text: Kraftig røg fra brand i Augustenborg
  01 maj 2013 kl. 08.06
  Onsdag morgen udbrød der brand på trykkeriet Als Offset i Augustenborg. Der var kraftig røgudvikling, og beboerne blev anmodet om at blive indendøre.
  Politiet har udsendt en meddelelse om, at røgen kan være giftig. Derfor skal alle inden for en afstand af 500 meter holde sig indendøre, lukke døre og vinduer og slukke for ventilationen.
  
  Tykke røgskyer
  Brandvæsenet er der, men endnu er der ingen meldinger om, hvorfor branden er opstået, og hvad der er ild i.
  Det er dog almindeligt, at trykkerier opbevarer en del farve og papir, der bliver brugt i produktionen, og det ryger, når der går ild i det.
  Naboerne til trykkeriet siger, at alle vinduer i bygningen er lukket op, og der står tykke røgskyer ud af dem.
  